CELEX: 32020R1794
Language: lt
Date: 2020-09-16 00:00:00
Title: Komisijos deleguotasis reglamentas (ES) 2020/1794 2020 m. rugsėjo 16 d. kuriuo iš dalies keičiamos Europos Parlamento ir Tarybos reglamento (ES) 2018/848 II priedo I dalies nuostatos dėl perėjimo prie ekologinės gamybos laikotarpio augalų dauginamosios medžiagos ir neekologiškos augalų dauginamosios medžiagos naudojimo (Tekstas svarbus EEE)

2020 12 1   
               
               
                  LT
               
               
                  Europos Sąjungos oficialusis leidinys
               
               
                  L 402/23
               
            
         KOMISIJOS DELEGUOTASIS REGLAMENTAS (ES) 2020/1794
         2020 m. rugsėjo 16 d.
         kuriuo iš dalies keičiamos Europos Parlamento ir Tarybos reglamento (ES) 2018/848 II priedo I dalies nuostatos dėl perėjimo prie ekologinės gamybos laikotarpio augalų dauginamosios medžiagos ir neekologiškos augalų dauginamosios medžiagos naudojimo
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. gegužės 30 d. Europos Parlamento ir Tarybos reglamentą (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas (EB) Nr. 834/2007 (1), ypač į jo 12 straipsnio 2 dalies b punktą,
         kadangi:
         
                     (1)
                  
                  
                     Reglamente (ES) 2018/848, ypač jo II priedo I dalyje, nustatyti tam tikri perėjimo prie ekologinės gamybos laikotarpio dauginamosios medžiagos ir neekologiškos augalų dauginamosios medžiagos naudojimo reikalavimai;
                  
               
                     (2)
                  
                  
                     atsižvelgiant į laipsnišką Reglamento (ES) 2018/848 53 straipsnio nuostatų, kuriomis leidžiama nukrypti nuo reikalavimo naudoti ekologišką augalų dauginamąją medžiagą, panaikinimą, svarbu, kad būtų auginama ir rinkai tiekiama daugiau ekologiškos ir perėjimo prie ekologinės gamybos laikotarpio augalų dauginamosios medžiagos;
                  
               
                     (3)
                  
                  
                     pagal Reglamento (ES) 2018/848 10 straipsnio 4 dalį augalų dauginamąja medžiaga galima prekiauti kaip perėjimo prie ekologinės gamybos laikotarpio medžiaga tik jei buvo laikomasi bent 12 mėnesių perėjimo prie ekologinės gamybos laikotarpio. Pagal Reglamento (ES) 2018/848 26 straipsnio 1 dalį valstybės narės turi užtikrinti, kad būtų sukurta reguliariai atnaujinama duomenų bazė, kurioje pateikiami ekologiškos ir perėjimo prie ekologinės gamybos laikotarpio augalų dauginamosios medžiagos, išskyrus sėjinukus, bet įskaitant sėklines bulves, kurią galima gauti jų teritorijoje, sąrašai. Be to, 26 straipsnio 2 dalyje reikalaujama, kad valstybės narės būtų įdiegusios sistemas, kuriomis sudarytų sąlygas veiklos vykdytojams, prekiaujantiems ekologiška arba perėjimo prie ekologinės gamybos laikotarpio augalų dauginamąja medžiaga ir galintiems ją tiekti pakankamais kiekiais ir per pagrįstus terminus, viešai, savanoriškai ir nemokamai pateikti su tokia medžiaga susijusią informaciją (kartu nurodant savo pavadinimus ir kontaktinius duomenis), pavyzdžiui, apie tai, kokios ekologiškos įvairiarūšės medžiagos arba ekologiškų veislių, tinkamų ekologinei gamybai, išskyrus sėjinukus, bet įskaitant sėklines bulves, dauginamosios medžiagos jie turi, koks tos medžiagos kiekis (nurodant svorį) ir kuriuo metų laikotarpiu ją galima gauti. Tačiau 26 straipsnio 5 dalyje nustatyta, kad valstybės narės gali toliau naudotis jau esamomis atitinkamomis informacinėmis sistemomis;
                  
               
                     (4)
                  
                  
                     todėl tais atvejais, kai ekologiškos augalų dauginamosios medžiagos nepakanka ir tai matyti iš minėtoje duomenų bazėje ir sistemose sukauptų įrašų, svarbu, kad pirmenybė būtų teikiama perėjimo prie ekologinės gamybos laikotarpio augalų dauginamajai medžiagai, o ne neekologiškai augalų dauginamajai medžiagai. Be to, pagal Reglamento (ES) 2018/848 6 straipsnio i punktą turėtų būti leidžiama naudoti pačių užaugintą ekologišką ir perėjimo prie ekologinės gamybos laikotarpio augalų dauginamąją medžiagą;
                  
               
                     (5)
                  
                  
                     atsižvelgiant į šiuo metu valstybėse narėse taikomą skirtingą praktiką, taip pat itin svarbu suderinti konkrečius leidimų naudoti neekologišką augalų dauginamąją medžiagą tais atvejais, kai ekologiška ir perėjimo prie ekologinės gamybos laikotarpio augalų dauginamoji medžiaga yra nepakankamai kokybiška arba jos nepakanka, išdavimo kriterijus ir sąlygas. Tokiu suderinimu turėtų būti galima išvengti nesąžiningos konkurencijos ekologinės gamybos srityje ir užtikrinti, kad augalų dauginamajai medžiagai būtų taikomos tam tikros atsargumo nuostatos, o tais atvejais, kai nurodyta atlikti fitosanitarinį apdorojimą, sklypui prireikus turėtų būti taikomas perėjimo prie ekologinės gamybos laikotarpis, kaip nustatyta Reglamento (ES) 2018/848 II priedo I dalies 1.7.3 ir 1.7.4 punktuose;
                  
               
                     (6)
                  
                  
                     nepaisant veiklos vykdytojų, auginančių ekologišką augalų dauginamąją medžiagą, pastangų, vis dar yra daug rūšių, porūšių ar veislių, kurių ekologiškos ir perėjimo prie ekologinės gamybos laikotarpio augalų dauginamosios medžiagos nėra ir dėl kurių būtina paprastinti leidimų išdavimo procesą mažinant administracinę naštą, bet nepakenkiant produktų ekologiškumui. Todėl, siekiant sumažinti prašymų išduoti individualius leidimus skaičių, tikslinga numatyti galimybę laikantis tam tikrų sąlygų išduoti rūšims, porūšiams ar veislėms skirtus metinius nacionalinius bendruosius leidimus, taip pat patvirtinti nacionalinius rūšių ar porūšių, kurių tinkamų veislių ekologiškos arba perėjimo prie ekologinės gamybos laikotarpio augalų dauginamosios medžiagos pakanka, sąrašus. Laikantis tokio principo turėtų būti įmanoma apriboti naudojimąsi individualiais leidimais. Be to, tikimasi, kad tokiuose nacionaliniuose sąrašuose pateikiama svarbi informacija padidintų informuotumą, suteiktų daugiau tikrumo ekologiškos augalų dauginamosios medžiagos sektoriuje ir taip palengvintų tolesnę tiek šio labai specializuoto gamybos sektoriaus, tiek ekologiškos augalų dauginamosios medžiagos naudojimo plėtrą;
                  
               
                     (7)
                  
                  
                     todėl Reglamento (ES) 2018/848 II priedo I dalis turėtų būti atitinkamai iš dalies pakeista;
                  
               
                     (8)
                  
                  
                     siekiant aiškumo ir teisinio tikrumo, šis reglamentas turėtų būti taikomas nuo Reglamento (ES) 2018/848 taikymo dienos,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) 2018/848 II priedo I dalis iš dalies keičiama pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. rugsėjo 16 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 150, 2018 6 14, p. 1.
      
      
         
            PRIEDAS
            Reglamento (ES) 2018/848 II priedo I dalis iš dalies keičiama taip:
            
                        1)
                     
                     
                        1.8.5.1–1.8.5.5 punktai pakeičiami taip:
                        
                                    „1.8.5.1.
                                 
                                 
                                    Nukrypstant nuo 1.8.1 punkto, tais atvejais, kai duomenys, surinkti 26 straipsnio 1 dalyje nurodytoje duomenų bazėje arba 26 straipsnio 2 dalies a punkte nurodytoje sistemoje, rodo, kad kokybiniai arba kiekybiniai veiklos vykdytojo poreikiai, susiję su atitinkama ekologiška augalų dauginamąja medžiaga, nėra tenkinami, veiklos vykdytojas gali naudoti perėjimo prie ekologinės gamybos laikotarpio augalų dauginamąją medžiagą pagal 10 straipsnio 4 dalies antros pastraipos a punktą.
                                    Tais atvejais, kai ekologiškos ir perėjimo prie ekologinės gamybos laikotarpio augalų dauginamosios medžiagos kokybė ar kiekis nėra pakankami, kad patenkintų veiklos vykdytojo poreikius, kompetentingos institucijos gali leisti naudoti neekologišką augalų dauginamąją medžiagą laikantis 1.8.5.3–1.8.5.7 punktuose nustatytų sąlygų.
                                    Toks individualus leidimas išduodamas tik vienu iš šių atvejų:
                                    
                                                a)
                                             
                                             
                                                kai 26 straipsnio 1 dalyje nurodytoje duomenų bazėje arba 26 straipsnio 2 dalies a punkte nurodytoje sistemoje nėra užregistruota nė vienos rūšies, kurią veiklos vykdytojas pageidauja įsigyti, veislės;
                                             
                                          
                                                b)
                                             
                                             
                                                kai nė vienas tiekėjas, t. y. augalų dauginamąja medžiaga prekiaujantis veiklos vykdytojas, negali laiku pristatyti sėti ar sodinti skirtos atitinkamos ekologiškos arba perėjimo prie ekologinės gamybos laikotarpio augalų dauginamosios medžiagos, nors naudotojas augalų dauginamąją medžiagą užsakė laikydamasis pagrįsto termino, per kurį būtų galima paruošti ir pristatyti ekologišką arba perėjimo prie ekologinės gamybos laikotarpio augalų dauginamąją medžiagą;
                                             
                                          
                                                c)
                                             
                                             
                                                kai veislė, kurią veiklos vykdytojas pageidauja įsigyti, 26 straipsnio 1 dalyje nurodytoje duomenų bazėje arba 26 straipsnio 2 dalies a punkte nurodytoje sistemoje nėra užregistruota kaip ekologiškos arba perėjimo prie ekologinės gamybos laikotarpio augalų dauginamosios medžiagos veislė, o veiklos vykdytojas gali įrodyti, kad nė vienas iš užregistruotų tos pačios rūšies pakaitalų nėra tinkamas, visų pirma atsižvelgiant į produkcijai gauti būtinas agronomines ir dirvožemio bei klimato sąlygas ir technologines savybes, ir kad dėl to leidimas yra svarbus jo gamybai;
                                             
                                          
                                                d)
                                             
                                             
                                                kai augalų dauginamąją medžiagą pagrįstais atvejais reikia naudoti moksliniams tyrimams, nedidelio masto lauko bandymams, veislei išsaugoti ar produktų inovacijoms kurti ir tam pritaria atitinkamos valstybės narės kompetentingos institucijos.
                                             
                                          Prieš teikdamas prašymą išduoti tokį leidimą, veiklos vykdytojas patikrina 26 straipsnio 1 dalyje nurodytą duomenų bazę arba 26 straipsnio 2 dalies a punkte nurodytą sistemą, kad įsitikintų, ar esama atitinkamos ekologiškos arba perėjimo prie ekologinės gamybos laikotarpio augalų dauginamosios medžiagos ir ar jo prašymas yra pagrįstas.
                                    Laikantis 6 straipsnio i punkto, veiklos vykdytojams leidžiama naudoti ir ekologišką, ir perėjimo prie ekologinės gamybos laikotarpio augalų dauginamąją medžiagą, gautą jų pačių ūkyje, nepriklausomai nuo to, kokios kokybės ir kiek medžiagos siūloma 26 straipsnio 1 dalyje nurodytoje duomenų bazėje arba 26 straipsnio 2 dalies a punkte nurodytoje sistemoje.
                                 
                              
                                    1.8.5.2.
                                 
                                 
                                    Nukrypstant nuo 1.8.1 punkto, trečiųjų valstybių veiklos vykdytojams leidžiama naudoti perėjimo prie ekologinės gamybos laikotarpio augalų dauginamąją medžiagą pagal 10 straipsnio 4 dalies antros pastraipos a punktą, jei pagrindžiama, kad tos trečiosios valstybės, kurioje yra veiklos vykdytojas, teritorijoje esanti ekologiška augalų dauginamoji medžiaga yra nepakankamos kokybės arba tos medžiagos nepakanka.
                                    Nedarant poveikio atitinkamoms nacionalinėms taisyklėms, trečiųjų valstybių veiklos vykdytojams leidžiama naudoti ir ekologišką, ir perėjimo prie ekologinės gamybos laikotarpio augalų dauginamąją medžiagą, gautą jų pačių ūkyje.
                                    Kontrolės institucijos arba kontrolės įstaigos, pripažintos pagal 46 straipsnio 1 dalį, gali leisti trečiųjų valstybių veiklos vykdytojams naudoti neekologišką augalų dauginamąją medžiagą ekologinės gamybos vienete, jei tos trečiosios valstybės, kurioje yra veiklos vykdytojas, teritorijoje esanti ekologiška arba perėjimo prie ekologinės gamybos laikotarpio augalų dauginamoji medžiaga yra nepakankamos kokybės arba tos medžiagos nepakanka, laikantis 1.8.5.3, 1.8.5.4 ir 1.8.5.5 punktuose nustatytų sąlygų.
                                 
                              
                                    1.8.5.3.
                                 
                                 
                                    Neekologiška augalų dauginamoji medžiaga po derliaus nuėmimo negali būti apdorota kitais augalų apsaugos produktais nei tie, kuriais augalų dauginamąją medžiagą leidžiama apdoroti pagal šio reglamento 24 straipsnio 1 dalį, išskyrus atvejus, kai teritorijoje, kurioje ta augalų dauginamoji medžiaga bus naudojama, cheminį visų tam tikros rūšies veislių ir jos daugiarūšės medžiagos apdorojimą fitosanitariniais tikslais pagal Reglamentą (ES) 2016/2031 yra nurodžiusios atlikti atitinkamos valstybės narės kompetentingos institucijos.
                                    Tais atvejais, kai naudojama neekologiška augalų dauginamoji medžiaga yra apdorota cheminiu būdu pagal pirmą pastraipą, sklypui, kuriame auginama apdorota augalų dauginamoji medžiaga, atitinkamais atvejais taikomas pagal 1.7.3 ir 1.7.4 punktus nustatytas perėjimo prie ekologinės gamybos laikotarpis.
                                 
                              
                                    1.8.5.4.
                                 
                                 
                                    Leidimas naudoti neekologišką augalų dauginamąją medžiagą turi būti gautas prieš kultūrą sėjant arba sodinant.
                                 
                              
                                    1.8.5.5.
                                 
                                 
                                    Atskiriems naudotojams leidimas naudoti neekologišką augalų dauginamąją medžiagą išduodamas tik vienam sezonui, o kompetentingos institucijos, kontrolės institucija arba už leidimus atsakinga įstaiga pateikia leidžiamos augalų dauginamosios medžiagos kiekių sąrašą.“;
                                 
                              
                  
                        2)
                     
                     
                        įterpiami šie 1.8.5.6 ir 1.8.5.7 punktai:
                        
                                    „1.8.5.6.
                                 
                                 
                                    Valstybių narių kompetentingos institucijos sudaro oficialų rūšių, porūšių arba veislių (prireikus sugrupuotų), kurių ekologiškos arba perėjimo prie ekologinės gamybos laikotarpio augalų dauginamosios medžiagos jų teritorijoje yra pakankamai, ir tinkamų veislių, sąrašą. Į tą sąrašą įtrauktoms rūšims, porūšiams ar veislėms skirti leidimai atitinkamos valstybės narės teritorijoje pagal 1.8.5.1 punktą neišduodami, išskyrus atvejus, kai tai pagrįsta vienu iš 1.8.5.1 punkto d papunktyje nurodytų tikslų. Jei į sąrašą įtrauktos rūšies, porūšio ar veislės ekologiškos arba perėjimo prie ekologinės gamybos laikotarpio augalų dauginamosios medžiagos kiekis ar kokybė dėl išskirtinių aplinkybių pasirodo esantys nepakankami arba netinkami, valstybių narių kompetentingos institucijos tą rūšį, porūšį ar veislę iš sąrašo gali išbraukti.
                                    Valstybių narių kompetentingos institucijos savo sąrašą kasmet atnaujina ir viešai jį paskelbia.
                                    Ne vėliau kaip kiekvienų metų birželio 30 d., o pirmą kartą – ne vėliau kaip 2022 m. birželio 30 d. valstybių narių kompetentingos institucijos Komisijai ir kitoms valstybėms narėms perduoda nuorodą į interneto svetainę, kurioje viešai skelbiamas atnaujintas sąrašas. Komisija nuorodas į atnaujintus nacionalinius sąrašus skelbia tam skirtoje interneto svetainėje.
                                 
                              
                                    1.8.5.7.
                                 
                                 
                                    Nukrypdamos nuo 1.8.5.5 punkto, valstybių narių kompetentingos institucijos gali kasmet išduoti bendrąjį leidimą visiems atitinkamiems veiklos vykdytojams, pagal kurį leidžiama naudoti:
                                    
                                                a)
                                             
                                             
                                                tam tikros rūšies arba porūšio augalų dauginamąją medžiagą, jei 26 straipsnio 1 dalyje nurodytoje duomenų bazėje arba 26 straipsnio 2 dalies a punkte nurodytoje sistemoje nėra užregistruota jokia veislė;
                                             
                                          
                                                b)
                                             
                                             
                                                tam tikros veislės augalų dauginamąją medžiagą, jei įvykdytos 1.8.5.1 punkto c papunktyje nurodytos sąlygos.
                                             
                                          Naudodamiesi bendruoju leidimu, veiklos vykdytojai registruoja sunaudotą kiekį, o už leidimus atsakinga kompetentinga institucija pateikia leidžiamos neekologiškos augalų dauginamosios medžiagos kiekių sąrašą.
                                    Valstybių narių kompetentingos institucijos kasmet atnaujina rūšių, porūšių ar veislių, dėl kurių išduotas bendrasis leidimas, sąrašą ir viešai jį paskelbia.
                                    Ne vėliau kaip kiekvienų metų birželio 30 d., o pirmą kartą – ne vėliau kaip 2022 m. birželio 30 d. valstybių narių kompetentingos institucijos Komisijai ir kitoms valstybėms narėms perduoda nuorodą į interneto svetainę, kurioje viešai skelbiamas atnaujintas sąrašas. Komisija nuorodas į atnaujintus nacionalinius sąrašus skelbia tam skirtoje interneto svetainėje.“